གཞན་གྱི་མིག་ལམ་དུ།ང་རང་དཔེ་ཆ་བ་གཤིས་གྱོང་ཞིག་ཏུ་གྱུར།དགེ་ཆོས་མཆོག་གིས།༼བླུན་པོ་རང་གི་རྗེས་སུ་མི་འབྲང་ཡང་།།རང་ཉིད་བླུན་པོའི་རྗེས་སུ་མི་འབྲང་བ།།དེ་ནི་མཁས་པའི་དམ་ཚིག་དང་པོ་སྟེ།།སྲོག་ལ་བབས་ཀྱང་འབད་པས་སྲུང་བར་གྱིས།།༽གསུངས།དེས་ན་མཁས་པ་ལ་འཇུག་པའི་སྒོ་ལྟ་བུའི་དམ་ཚིག་དང་པོ་འདི་ཡང་དོར་ནས་འཇིག་རྟེན་རྩེད་སྤྲོ་དང་རྣམ་གཡེང་འབའ་ཞིག་གི་རྗེས་སུ་ཞུགས་ན་ནི་ནམ་ཡང་དཔེ་ཆ་བ་རྣལ་མ་ཞིག་བྱེད་པའི་གོ་སྐབས་བྲལ་བ་ཡིན།དེས་ན་རྒྱའི་དཔེ་ཆ་བ་གླེན་པ་བྱ་བ་དེ་ཡང་གནས་དུས་ཡུལ་དང་རྐྱེན་སོགས་མང་པོ་ཞིག་ལ་ལྟོས་དགོས་པ་ཡིན་གྱི།དཔེ་ཀློག་ལ་མོས་པ་ཅན་ཚང་མར་དེ་ལྟ་བུའི་སྡོམ་ཚིག་འགོད་རྒྱུ་མིན་པར་སེམས།བོད་ལ་མཚོན་ན་ལྷག་ཏུ་དཔེ་ཀློག་གི་མོས་པ་དང་གོམས་གཤིས་སྐྱེད་སྲིང་བྱ་དགོས་པ་ལས།དེ་ལ་རིང་དུ་བཀྱེད་དགོས་བར་མི་འདོད།དེང་གི་འཛམ་གླིང་འདི་ཤེས་རིག་དང་དཔལ་ཡོན་གྱི་དུས་སྐབས་སུ་སྙེག་བཞིན་པའི་སྐབས་སུ།ང་ཚོ་གཞན་གྱི་རིག་གནས་ཀྱི་རྒྱང་ལྟ་བ་དང་རང་གི་རིག་གནས་ཀྱི་མེལ་ཚེ་བ་ཆགས་དགོས་རྐྱེན།དཔེ་ཆ་ནི་ང་ཚོ་ཐུན་མོང་གི་གྲོགས་པོ་བཟང་པོ་ཞིག་ཏུ་འགྱུར་རྒྱུའི་རེ་བ་ཞུའོ།།